[{"text_idx": "#000002", "text": "Un o freuddwydion gymaint o bobl ifanc yw cael chwarae chwaraeon yn broffesiynol. Ychydig sy\u2019n cael gwireddu\u2019r freuddwyd honno, ond tybed sut brofiad yw hi go iawn? Yn yr erthygl yma cawn gyfle i holi a dilyn stori Graham Daniels a dreuliodd gyfnodau yn chwarae pe\u0302l-droed i Gaerdydd ac yna Cambridge Utd."}, {"text_idx": "#000004", "text": "Dechrau o\u2019r dechrau \u2013 ti\u2019n dod o Lanelli yn wreiddiol, beth yw dy atgofion di o dyfu lan yno? Chwarae pe\u0302l-droed a sgorio hatrics i di\u0302m yr ysgol?"}, {"text_idx": "#000005", "text": "Dim o gwbl! Es i i ysgol ramadeg i fechgyn lle\u2019r oedd pawb yn chware rygbi a chriced, gofynnais unwaith a allwn i chwarae football, ond doedd dim modd chware football tra roedd rygbi ar gael! Bues i\u2019n chware pe\u0302l-droed gyda\u2019r bois lleol ym mhentref Dafen, yn \u2018Stadiwm y Bowling Green\u2019. Doedd dim cae iawn gyda ni felly roeddwn yn chware ar y bowling green lleol. Roedd clawdd yn mynd o\u2019i amgylch a doedd hi ddim yn annhebyg i stadiwm \u2013 yn enwedig i fechgyn naw mlwydd oed! A phob un ohonom yn esgus ein bod ni\u2019n chwarae mewn stadiwm anferth llawn miloedd o bobl yn gwylio!"}, {"text_idx": "#000008", "text": "Cyfnod gwych felly! A wnei di roi cipolwg i ni ar sut beth yw bywyd pe\u0302l-droediwr proffesiynol?"}, {"text_idx": "#000009", "text": "Pan oeddwn yn 21 dechreuais chwarae gyda Cambridge Utd. Fel dywedais i, roedd hi\u2019n hynod gyffrous. Ond serch hynny, mae lot o bwysau ar y chwaraewyr; roeddwn i dan bwysau bob dydd yn ystod y sesiynau hyfforddi a phob penwythnos ar gyfer y gemau. Roedd yn rhaid i ni fod mewn cyflwr corfforol da a chyflwr meddyliol da hefyd. Mae yna bwysau anferthol ar chwaraewyr proffesiynol \u2013 rhaid iddyn nhw fod ar eu gorau ar bob adeg. Roeddwn wedi cyrraedd fy mreuddwyd o chwarae pe\u0302l-droed proffesiynol yn llawn amser. Ond doedd hynny ddim yn ddigon. Roeddwn i wastad eisiau mwy, wastad eisiau symud yn uwch, eisiau sgorio mwy o goliau, falle byddwn i\u2019n hapus pe bawn i\u2019n chwarae\u2019n rhyngwladol... Rwy\u2019n cofio gofyn i mi fy hun \u2018A fydd fy mywyd i wastad fel hyn?\u2019, dim byd yn ddigon, dim byd yn fy nghadw\u2019n hollol hapus? Er i mi gael pob dim roeddwn wedi breuddwydio amdano, roedd rhywbeth ar goll, roeddwn angen rhywbeth mwy."}, {"text_idx": "#000017", "text": "Ein prif fwriad yw cyrraedd pobl ifanc ym maes chwaraeon a dangos cariad Crist iddynt. Un o\u2019m hoff adnodau yw Rhufeiniaid 12:1-2 gan ei fod e\u2019n ein dysgu ni bod popeth amdanom ni\u2019n perthyn i Dduw, a dylai popeth rydym yn ei wneud fod er mwyn Crist a dros Grist. \u201cPray, Play, Say\u201d yw ein motto ni yn Christians in Sport, mae\u2019n bwysig ein bod ni yn gyntaf yn gweddi\u0308o ar Dduw, yn chwarae i Dduw, ac wrth wneud hyn yn dweud wrth eraill am Ei gariad Ef tuag atom ni. Mae yna lawer o bobl dalentog iawn ym myd chwaraeon, ond ble maen nhw\u2019n ffeindio pwrpas? Mewn llwyddiant, mewn arian, mewn ge\u0302m a goliau? Mae\u2019n ddyletswydd arnom ni i ddangos mai Crist yw\u2019r pwrpas sy\u2019n parhau, ac mai Fe yn unig sy\u2019n dod a\u0302 gwir fodlonrwydd."}]